Informácia o spôsobe zabezpečenia financovania trhovo - orientovaných výdavkov v kapitole Ministerstva pôdohospodárstva SR.

	Vláda SR na svojom zasadnutí dňa 19. októbra 2005 vzala na vedomie materiál „Informácia o financovaní trhovo – orientovaných výdavkov v pôdohospodárstve, ktorý mení a dopĺňa Informáciu o systéme finančných tokov záručnej sekcie Európskeho poľnohospodárskeho usmerňovacieho a záručného fondu. 

	Trhovo orientované výdavky (TOV) predstavujú novú formu podpory v poľnohospodárstve, s financovaním ktorých Slovenská republika pred vstupom do EÚ nemala skúsenosti a preto sa v roku 2004 a v roku 2005 pri ich realizácii značne improvizovalo.

	Jedným z dôvodov, prečo bolo potrebné  zabezpečiť systémové a plynulé financovanie týchto výdavkov  bola aj situácia, ktorá  vznikla nadúrodou obilia v roku 2004, ktorej výkup sa musel realizovať v priebehu roka 2005. Keďže kapitola MP SR nemala na tieto nákupy do intervencie rozpočtované zdroje, bolo potrebné na ich zabezpečenie hľadať možné riešenia a to  v rozpočtových opatreniach: 
a)	zvýšením výdavkov z titulu lepšieho plnenia príjmov o 328 mil. Sk, 
b)	zvýšením výdavkov zdrojovo zabezpečených viazaním v inej rozpočtovej kapitole vo výške 2 560 mil. Sk,
ako aj návratnou finančnou výpomocou vo výške 670 mil. Sk, ktorú rezort splatil v decembri 2005. Okrem týchto prostriedkov mala kapitola k dispozícií cca. 185 mil. Sk na financovanie ostatných TOV (vývozné náhrady na vybrané poľnohospodárske komodity do krajín mimo Európsku úniu, výrobné náhrady, produkčné podpory, podpora na reštrukturalizáciu vinohradov a pod.).  Celkovo mal tak rezort pôdohospodárstva v priebehu roka 2005 k dispozícii 3 743 mil. Sk, z toho do príjmov ŠR odviedol a do ŠFA vrátil spolu 998 mil. Sk.  

	Spoločným postupom Ministerstva financií SR a Ministerstva pôdohospodárstva SR sa podnikli kroky na to, aby sa takýmto neočakávaným a nežiadúcim požiadavkám na dodatočné prostriedky ŠR potrebným na financovanie TOV v budúcnosti predišlo. 

	Na základe schválenia novely zákona o PPA a novely zákona o rozpočtových pravidlách (ako súčasť novely  zákona o dani z príjmov) uznesením NR SR  28. októbra 2005 sa vytvoril legislatívny rámec na financovanie intervenčných opatrení prostredníctvom mimorozpočtového účtu MP SR.  Od 15. decembra 2005 sa tak nákupy do intervencie (vrátene obslužných činností) a odpredaj poľnohospodárskych komodít z intervencie môžu realizovať zo samostatného mimorozpočtového účtu.

	Zabezpečenie dostatočného zdrojového krytia na tomto účte sa vyriešilo prevodom tých prostriedkov z kapitoly MP SR v závere roka 2005, ktoré súviseli s intervenčnými opatreniami (príjmy z intervenčných predajov nad rámec upraveného rozpočtu, nevyčerpané prostriedky určené na intervenčné nákupy, príjmy z EÚ na oprávnené obslužné činnosti a pod.).

	K 1. januáru 2006 stav na mimorozpočtovom účte predstavuje cca. 1 039 mil. Sk. V intervenčných skladoch sú viazané finančné zdroje v  uskladnených komoditách (kukurica, cukor, maslo, obilie) v celkovej hodnote cca. 1 544 mil. Sk vrátane DPH, ktoré po odpredaji doplnia disponibilné zdroje na mimorozpočtovom účte. Predpokladané pohľadávky (či už voči daňovému úradu alebo EK z titulu obslužných činností) sú vo výške 113 mil. Sk.  Celkovo by tak hodnota obrátkového fondu (mimorozpočtového účtu) mala predstavovať  2 696 mil. Sk. Ďalej na predfinancovanie ostatných TOV sú v rámci kapitoly MP SR rozpočtované prostriedky v celkovej výške 300 mil. Sk. Na rok 2006 je tak na financovanie celého systému TOV k dispozícii (prostriedky na účte, komodity na sklade vrátane DPH, pohľadávky a zdroje na predfinancovanie TOV) 2 996 mil. Sk. 

Na základe zrealizovaných zmien v oblasti legislatívy a zabezpečenia dodatočného objemu prostriedkov, ktoré boli rezortu pôdohospodárstva poskytnuté v roku 2005 sa vytvorili optimálne podmienky na dlhodobo udržateľné financovanie trhovo orientovaných výdavkov.